*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Νοεμβρίου 1987

για την έγκριση προγράμματος σχετικά με τις καλλιέργειες σε μικρή κλίμακα στις Κάτω Χώρες, σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην ολλανδική γλώσσα είναι το μόνο αυθεντικό)

(87/580/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,

Εκτιμώντας:

ότι, στις 22 Μαΐου 1986, η ολλανδική κυβέρνηση ανακοίνωσε πρόγραμμα σχετικά με τις καλλιέργειες σε μικρή κλίμακα· ότι παρείχε συμπληρωματικές πληροφορίες στις 14 Απριλίου, στις 2 Ιουνίου και στις 20 Ιουλίου 1987·

ότι το εν λόγω πρόγραμμα έχει σαν στόχο την ορθολογική οργάνωση και τον εκσυγχρονισμό των μηχανημάτων συγκομιδής, επεξεργασίας, μεταποίησης και εμπορίας των διαφόρων καλλιεργειών κατά τρόπο ώστε να αυξηθεί η ανταγωνιστικότητα του τομέα και να αξιοποιηθούν τα προϊόντα αυτά· ότι, κατά συνέπεια, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι τα εν λόγω προϊόντα, η διαρθρωτική κατάσταση των σχετικών περιοχών και οι όροι του ανταγωνισμού καθιστούν δυνατή, σύμφωνα με το άρθρο 5 παράγραφος 2 του προαναφερόμενου κανονισμού, την επέκταση της συνδρομής του Ταμείου στα ειδικευμένα μηχανήματα συγκομιδής για το λίνο και ορισμένες υπαίθριες καλλιέργειες·

ότι, όσον αφορά το λίνο, η έγκριση δεν θα πρέπει να αφορά το ξυλώδες τμήμα του στελέχους του λίνου, προϊόν το οποίο δεν περιλαμβάνεται στο παράρτημα ΙΙ της συνθήκης, ούτε τα φαρμακευτικά προϊόντα που δεν περιλαμβάνονται στο παράρτημα ΙΙ της συνθήκης·

ότι το εν λόγω πρόγραμμα περιλαμβάνει πολλά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, τα οποία δείχνουν ότι μπορούν να επιτευχθούν οι στόχοι που αναφέρονται στο άρθρο 1 στον τομέα των καλλιεργειών σε μικρή κλίμακα στις Κάτω Χώρες· ότι η προθεσμία που έχει ορισθεί για τη θέση σε εφαρμογή του προγράμματος δεν υπερβαίνει την περίοδο η οποία αναφέρερται στο άρθρο 3 παράγραφος 1 στοιχείο ζ) του εν λόγω κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το πρόγραμμα σχετικά με τις καλλιέργειες σε μικρή κλίμακα, το οποίο ανακοινώθηκε από την ολλανδική κυβέρνηση στις 22 Μαΐου 1986 και συμπληρώθηκε στις 14 Απριλίου, 2 Ιουνίου και 20 Ιουλίου 1987, σύμφωνα με τον κανονισμό (ΕΟΚ) αριθ. 355/77, συμπεριλαμβανομένων των επενδύσεων για τα μηχανήματα συγκομιδής που αναφέρονται στο άρθρο 6 του ιδίου κανονισμού όσον αφορά το λίνο και ορισμένες υπαίθριες καλλιέργειες, εξαιρουμένων των επενδύσεων που αφορούν το ξυλώδες τμήμα του στελέχους του λίνου, προϊόν το οποίο δεν περιλαμβάνεται στο παράρτημα ΙΙ της συνθήκης και ορισμένα άλλα προϊόντα, ιδίως φαρμακευτικά, που δεν περιλαμβάνονται στο παράρτημα ΙΙ.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 30 Νοεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 57 της 27. 2. 1987, σ. 6.